b'\n_START_ARTICLE_\nTivolis\n_START_SECTION_\nIstorija\n_START_PARAGRAPH_\nGajus Julijus Solinas cituoja Katono Vyresniojo nei\xc5\xa1likusi\xc4\x85 Origines, pagal kuri\xc4\x85 Tivol\xc4\xaf \xc4\xafk\xc5\xabr\xc4\x97 Katilas Arkadijietis, Amfiarajo s\xc5\xabnus, pab\xc4\x97g\xc4\x99s nuo skerdyni\xc5\xb3 T\xc4\x97buose. Katilas ir jo s\xc5\xabn\xc5\xabs Tiburtas, Koras ir Katilas i\xc5\xa1vijo sikulus i\xc5\xa1 Anien\xc4\x97s sl\xc4\x97nio ir \xc4\xafk\xc5\xabr\xc4\x97 Tibur\xc4\x85, miest\xc4\x85 pavadint\xc4\x85 Tiburto garbei. Istoriniai duomenys rodo, kad Tivolis buvo Alba Longa miesto kolonija. \xc4\x8cia rasta archeologini\xc5\xb3 radini\xc5\xb3 i\xc5\xa1 XIII a. pr. m. e. Miesto pavadinimas gal\xc4\x97jo atsirasti nuo Tibro up\xc4\x97s ar pavard\xc4\x97s Tiberijus._NEWLINE_Vergilijus Eneidoje Kor\xc4\x85 ir jaunesn\xc4\xaf brol\xc4\xaf Katil\xc4\x85 padar\xc4\x97 dvyniais ir Tiburo armijos vadais, kurie pad\xc4\x97jo Turnui._NEWLINE_Nuo etrusk\xc5\xb3 laik\xc5\xb3, Tibure, sabin\xc5\xb3 mieste, buvo sibil\xc4\x97. Vir\xc5\xa1 kriokli\xc5\xb3 buvo dvi ma\xc5\xbeos \xc5\xa1ventyklos: viena Vestai, o kita sibilei, kuri\xc4\x85 Terencijus Varas vadina Albunea, vandens nimfa, garbinam\xc4\x85 kaip de\xc5\xa1imtoji sibil\xc4\x97 \xc5\xa1alia devyni\xc5\xb3, kurias mini graik\xc5\xb3 autoriai. Netoliese Faunas tur\xc4\x97jo \xc5\xa1vent\xc4\x85 girait\xc4\x99. Rom\xc4\x97n\xc5\xb3 laikais miestas i\xc5\xa1laik\xc4\x97 svarb\xc4\x85, nes buvo kelyje per Apeninus \xc4\xaf Abruc\xc5\xb3 region\xc4\x85._NEWLINE_I\xc5\xa1 prad\xc5\xbei\xc5\xb3 Tiburas buvo nepriklausomas Romos s\xc4\x85jungininkas, bet 361\xc2\xa0m. pr. m. e. per\xc4\x97jo \xc4\xaf gal\xc5\xb3 pus\xc4\x99, ta\xc4\x8diau 338\xc2\xa0m. pr. m. e. rom\xc4\x97nai u\xc5\xbe\xc4\x97m\xc4\x97 miest\xc4\x85. Tiburas gavo Romos pilietyb\xc4\x99 90 m. pr. m. e. ir tapo kurortu, \xc5\xbeinomu del savo gro\xc5\xbeio ir gero vandens, kur buvo daug rom\xc4\x97n\xc5\xb3 vil\xc5\xb3. Garsiausia i\xc5\xa1 j\xc5\xb3 yra Adriano vila. Gajus Cilnijus Mecenatas ir Augustas irgi \xc4\x8dia tur\xc4\x97jo vilas. Tibure taip pat buvo kukli Horacijaus vila. Jis su Katulu ir Stacijumi mini miest\xc4\x85 savo poemose. Imperatorius Aurelianas \xc4\x8dia apgyvendino Zenobij\xc4\x85, \xc4\xaf nelaisv\xc4\x99 patekusi\xc4\x85 Palmyros karalien\xc4\x99, 273\xc2\xa0m. Atkasta II a. Heraklio Nugal\xc4\x97tojo \xc5\xa1ventykla. Katedros aik\xc5\xa1t\xc4\x97je anks\xc4\x8diau buvo forumas._NEWLINE_Miestas buvo prad\xc4\x97tas vadinti Tiburi, v\xc4\x97liau Tibori, Tiboli ir galiausiai Tivoli. Ta\xc4\x8diau jo gyventojai vis dar vadinami Tiburtini._NEWLINE_VI a. bet Got\xc5\xb3 karus miest\xc4\x85 \xc4\xaftvirtino Belisarijus, bet Totilos ostgotai j\xc4\xaf sugriov\xc4\x97. Po karo \xc4\x8dia atsirado Bizantijos kunigaik\xc5\xa1tyst\xc4\x97, kuri v\xc4\x97liau buvo prijungta prie popie\xc5\xbeiaus valstyb\xc4\x97s._NEWLINE_Nuo X a. Tivolis buvo nepriklausomas miestas, kur\xc4\xaf vald\xc4\x97 rinkti konsulai. Jis buvo ar\xc5\xa1us Romos prie\xc5\xa1as ir su ja var\xc5\xbe\xc4\x97si d\xc4\x97l vald\xc5\xbeios skurd\xc5\xbeiame centriniame Lacijuje. Imperatorius Otonas III u\xc5\xbe\xc4\x97m\xc4\x97 Tivol\xc4\xaf 1001\xc2\xa0m. ir atidav\xc4\x97 popie\xc5\xbeiui. Ta\xc4\x8diau dal\xc4\xaf savivaldos miestas i\xc5\xa1laik\xc4\x97 iki XV a. Tuo metu atsirado Arengo r\xc5\xabmai, Torre del Comune, \xc5\xa0v. Mykolo ba\xc5\xbeny\xc4\x8dia, o 1155\xc2\xa0m. leista statyti naujas sienas, nes mieste daug\xc4\x97jo gyventoj\xc5\xb3. T\xc5\xb3 laik\xc5\xb3 neramumus atskleid\xc5\xbeia bok\xc5\xa1tai-namai Vicolo dei Ferri, Via Postera, Via del Seminario ir Via del Colle gatv\xc4\x97se._NEWLINE_XIII a. Romos senatas pask\xc4\x97r\xc4\x97 mokes\xc4\x8dius ir graf\xc4\x85 Tivoliui, kuris tur\xc4\x97jo valdyti su rinktais konsulais. XIV a. miestas buvo gvelf\xc5\xb3 pus\xc4\x97je ir r\xc4\x97m\xc4\x97 popie\xc5\xbei\xc5\xb3 Urbon\xc4\x85 VI kovoje su antipopie\xc5\xbeiumi Klemensu VII. Karalius Ladislajus Sicilietis dukart buvo nustumtas nuo Tivolio, kaip ir garsus karo vadas Braccio da Montone._NEWLINE_Renesanso laikais popie\xc5\xbeiai ir kardinolai stat\xc4\x97 pastatus ne tik Romoje, bet ir Tivolyje. Pijus II liep\xc4\x97 pastatyti didel\xc4\x99 pil\xc4\xaf 1461\xc2\xa0m._NEWLINE_Nuo XVI a. toliau buvo statomos vilos. Garsiausia i\xc5\xa1 j\xc5\xb3 Villa d\xe2\x80\x99Este, kuri\xc4\x85 prad\xc4\x97jo statyti 1549\xc2\xa0m. Pirro Ligorio kardinolui Ippolito II d\xe2\x80\x99Este su freskomis, kurias k\xc5\xabr\xc4\x97 v\xc4\x97lyvojo Romos manierizmo atstovai Livio Agresti ir Zukari broliai. 1527\xc2\xa0m. miest\xc4\x85 nusiaub\xc4\x97 imperatoriaus Karolio V r\xc4\x97m\xc4\x97jai, sudeg\xc4\x97 svarbus archyvas. 1547\xc2\xa0m. Tivol\xc4\xaf u\xc5\xbe\xc4\x97m\xc4\x97 Albos kunigaik\xc5\xa1tis kare su popie\xc5\xbeiumi Pauliumi IV ir 1744\xc2\xa0m. austrai._NEWLINE_1835\xc2\xa0m. Tivolyje pastatyta Grigaliaus XVI vila._NEWLINE_1944\xc2\xa0m. s\xc4\x85junginink\xc5\xb3 bombardavimas sugriov\xc4\x97 j\xc4\x97zuit\xc5\xb3 ba\xc5\xbeny\xc4\x8di\xc4\x85. Tivolio kurorto \xc5\xa1lov\xc4\x97 paskatino daug viet\xc5\xb3 pavadinti jo vardu.'